Na temelju članka 15. stavka 2. Zakona o javnoj nabavi („Narodne novine“ broj 120/2016, 114/2022, 48/2026) i Izjave o osnivanju trgovačkog društva Agencije za održivi razvoj Općine Antunovac – RODA d.o.o. za gospodarski i ruralni razvoj i poticanje poduzetništva, Direktorica društva, uz prethodnu suglasnost Skupštine (Odluka o davanju suglasnosti na Pravilnik o provedbi postupka jednostavne nabave, KLASA:02/26-01, URBROJ: 26-16),  dana 28. kolovoza 2026. godine, donosi
PRAVILNIK

o provedbi postupaka jednostavne nabave
I. OPĆE ODREDBE      
Članak 1.

Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i postupci provedbe jednostavne nabave robe i usluga te provedbe projektnih natječaja Agencije za održivi razvoj Općine Antunovac – RODA d.o.o. za gospodarski i ruralni razvoj i poticanje poduzetništva (u daljnjem tekstu: Naručitelj) procijenjene vrijednosti manje od 50.000,00 EUR bez PDV-a te radova procijenjene vrijednosti manje od 100.000,00 EUR bez PDV-a.

Jednostavna nabava iz stavka 1. ovog članka predstavlja nabavu na koju se, sukladno članku 12. stavku 1. Zakona o javnoj nabavi ( u daljnjem tekstu: ZJN), ZJN ne primjenjuje.

U provedbi postupka jednostavne nabava Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Na pitanja koja nisu uređena ovim Pravilnikom na odgovarajući se način primjenjuju odredbe ZJN, drugi važeći propisi te interni akti Naručitelja koji se odnose na predmet nabave.

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

II. SPREČAVANJE SUKOBA INTERESA    
Članak 2.
Na sprječavanje sukoba interesa u postupcima jednostavne nabave na odgovarajući se način primjenjuju odredbe članaka 75. do 83 ZJN.


Naručitelj je dužan poduzeti odgovarajuće mjere radi sprječavanja, prepoznavanja i uklanjanja sukoba interesa u svim fazama postupka jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

III. JEDNOSTAVNA NABAVA ROBE, USLUGA I RADOVA ČIJA JE PROCIJENJENA VRIJEDNOST MANJA ILI JEDNAKA 15.000,00 EUR
Članak 3.
Postupak jednostavne nabave robe, usluga i radova procijenjene vrijednosti manje ili jednake 15.000,00 EUR bez PDV-a provodi se prikupljanjem ponude jednog gospodarskog subjekta, prema izboru Naručitelja, te izdavanjem narudžbenice.


Narudžbenicu potpisuje Direktor Agencije za održivi razvoj Općine Antunovac – RODA d.o.o.. Zavisno o predmetu nabave može se zaključiti i ugovor. 

Narudžbenica i/ili ugovor obvezno sadrži podatke o: naručitelju, vrsti roba/radova/usluga koje se nabavljaju, uz detaljnu specifikaciju jedinica mjere, količina, jediničnih cijena te ukupnih cijena, broju narudžbenice i gospodarskom subjektu-dobavljaču.


Ovisno o predmetu nabave, narudžbenica i/ili ugovor mogu sadržavati, sukladno odredbama Zakona, podatke o jamstvu za izvršenje predmeta nabave i ugovornoj kazni. 


O izdanim narudžbenicama i ugovorima obavezno se vodi evidencija.

IV. JEDNOSTAVNA NABAVA ROBE I USLUGA ČIJA JE PROCIJENJENA VRIJEDNOST VEĆA OD 15.000,00 EUR, A MANJE ILI JEDNAKE 25.000,00 EUR TE RADOVA ČIJA JE PROCIJENJENA VRIJEDNOST VEĆA OD 15.000,00 EUR, A MANJA ILI JEDNAKA 45.000,00 EUR
Članak 4.
Postupak jednostavne nabave čija je procijenjena vrijednost veća od 15.000,00 EUR bez PDV-a provodi se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).


Za nabavu robe i usluga čija je procijenjena vrijednost veća od 15.000,00 EUR, a jednaka ili manja od 25.000,00 EUR te radova čija je procijenjena vrijednost veća od 15.000,00 EUR, a jednaka ili manja od 45.000,00 EUR, poziv na dostavu ponuda upućuje se najmanje trima gospodarskim subjektima putem modula jednostavne nabave u EOJN RH, bez obveze javne objave. Naručitelj uvijek može odlučiti provesti postupak putem javne objave poziva u modulu jednostavne nabave u EOJN RH.
V. JEDNOSTAVNA NABAVA ROBE I USLUGA ČIJA JE PROCIJENJENA VRIJEDNOST VEĆA OD 25.000,00 EUR, A MANJA OD 50.000,00 EUR TE RADOVA ČIJA JE PROCIJENJENA VRIJEDNOST VEĆA OD 45.000,00 EUR, A MANJA OD 100.000,00 EUR
Članak 5.


Za nabavu robe i usluga čija je procijenjena vrijednost  veća od 25.000,00 EUR, a manja od 50.000,00 EUR te radova čija je procijenjena vrijednost  veća od 45.000,00 EUR, a manja od 100.000,00 EUR, poziv na dostavu ponuda javno se objavljuje u modulu jednostavne nabave EOJN RH.

Članak 6.

Iznimno, za nabave iz članaka 4. i 5. ovog Pravilnika, Naručitelj može uputiti poziv jednom gospodarskom subjektu:

· ako nije podnesena nijedna ponuda ili nijedna ponuda nije valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

· ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe

2. ako iz tehničkih razloga ne postoji tržišno natjecanje ili

3. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

Razlozi za primjenu iznimke iz ovog članka navode se i obrazlažu u zahtjevu za pokretanje postupka nabave i u objavi u EOJN RH.

VI. STRUČNO POVJERENSTVO
Članak 7. 


Postupak jednostavne nabave iz članaka 4. i 5. ovog Pravilnika provodi stručno povjerenstvo za jednostavnu nabavu koje Odlukom o početku postupka jednostavne nabave imenuje Direktor Agencije za održivi razvoj Općine Antunovac – RODA d.o.o..

Stručno povjerenstvo za jednostavnu nabavu se sastoji od najmanje dva člana.


Stručno povjerenstvo pregledava i ocjenjuje ponude, sastavlja zapisnik o pregledu i ocjeni ponuda te utvrđuje prijedlog Odluke o odabiru ili Odluke o poništenju postupka nabave na osnovi rezultata pregleda i ocjene ponuda.   
VII. DOKUMENTACIJA O NABAVI
Članka 8.

Postupak jednostavne nabave započinje danom slanja poziva za dostavu ponuda jednom ili više gospodarskih subjekata na dokaziv način, odnosno za postupke iz članaka 4. i 5. ovoga Pravilnika objavom u modulu jednostavne nabava EOJN RH.

Dokumentaciju o nabavi u postupku jednostavne nabave čini poziv za dostavu ponuda i sve ostale informacije i dokumentacija koja se dostavlja gospodarskim subjektima ili se javno objavljuje, a koja je potrebna za pripremu i predaju ponuda.



Dokumentacija o nabavi mora biti jasna, razumljiva i nedvojbena te izrađena na način da sadrži sve potrebne podatke koji ponuditelju omogućavaju izradu i dostavu ponude.


Dokumentacija o nabavi mora sadržavati: podatke o javnom naručitelju, opis predmeta nabave, procijenjenu vrijednost nabave, kriterij za odabir ponude, rok, način i uvjete plaćanja, rok valjanosti ponude, uvjete i zahtjeve koje ponuditelji trebaju ispuniti, vrstu, sredstvo i uvjete jamstva (ako se traži), rok za dostavu ponude, način dostavljanja ponude, adresu na koju se ponude dostavljaju, kontakt osobu, broj telefona i adresu elektroničke pošte.

Rok za dostavu ponuda naručitelj određuje u dokumentaciji o nabavi uzimajući u obzir složenost predmeta nabave i vrijeme potrebno za izradu ponude.


Iznimno, radi žurnosti, Naručitelj može odrediti kraći rok za dostavu ponude.


U postupcima jednostavne nabave Naručitelj može, kada je to primjereno predmetu nabave, primijeniti pojedine institute ZJN kao što su pojašnjenje i upotpunjavanje ponude, ispravak računske pogreške, provjere uobičajeno niske ponude, uz poštivanje načela javne nabave.

Članak 9.
U dokumentaciji o nabavi javni naručitelj može odrediti razloge za isključenje ponuditelja, uvjete sposobnosti ponuditelja (pravne, financijske, tehničke i stručne) te vrstu, sredstvo i uvjete jamstva, a sve u skladu sa odredbama ZJN.
Članak 10.

U postupcima jednostavne nabave iz članka 3. ovoga Pravilnika, između Naručitelja i gospodarskih subjekata komunikacije se može obavljati elektroničkim sredstvima komunikacije i posredno poštanskom pošiljkom, elektroničkom poštom, telefonom ili kombinacijom navedenih sredstava komunikacije, koja se odabiru ovisno o svakom pojedinom predmetu nabave.

Članak 11.


U postupcima jednostavne nabave iz članaka 4. i 5. ovoga Pravilnika, komunikacija između Naručitelja i gospodarskih subjekata se obavlja elektroničkim sredstvima komunikacije putem EOJN RH, osim ako to zbog tehničkih razloga nije moguće.

VIII. ZAPRIMANJE, OTVARANJE, PREGLED I OCJENA PONUDA 
Članak 12.

Odabir ponude provodi Naručitelj na temelju valjano zaprimljenih ponuda, dostavljenih u skladu s načinom određenim u pozivu za dostavu ponuda.

Naručitelj može prihvatiti ponudu čija je cijena veća od procijenjene vrijednosti nabave ako su za tu nabavu ima ili će imati osigurana financijska sredstva.
Ako financijska sredstva nisu osigurana ili neće biti osigurana, Naručitelj će odbiti takvu ponudu ili poništiti postupak jednostavne nabave.
Članak 13.

Postupak jednostavne nabave može se poništiti ako: 

· postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije, 

· postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su bile poznate prije,

· dostavljene ponude premašuju iznos procijenjene vrijednosti nabave.

Postupak jednostavne  nabave mora se poništiti ako: 

· nije pristigla nijedna ponuda, 

· nakon isključenja ponuditelja ili odbijanja ponuda ne preostane nijedna valjana ponuda,

· cijena svih ponuda prelazi određeni prag iz članaka 3., 4. i 5. ovog Pravilnika, osim ako su u postupku jednostavne nabave primijenjena pravila koja vrijede za veći prag.
Ako postoje razlozi za poništenje postupka jednostavne nabave, Direktor Agencije za održivi razvoj Općine Antunovac – RODA d.o.o. bez odgode donosi Odluku o poništenju postupka jednostavne nabave. 
Članak 14.


Na osnovi rezultata pregleda i ocjene ponuda donosi se Odluka o odabiru najpovoljnije ponude.

Odluku o odabiru najpovoljnije ponude donosi Direktor Agencije za održivi razvoj Općine Antunovac – RODA d.o.o..

Za donošenje Odluke o odabiru dovoljna je jedna prihvatljiva ponuda.


Odluka o odabiru obvezno sadrži: podatke o javnom naručitelju, predmetu nabave, naziv ponuditelja čija je ponuda odabrana za sklapanje Ugovora, cijenu nabave bez PDV-a, razloge isključenja ponuditelja, razloge odbijanja ponuda, datum donošenja Odluke o odabiru i potpis odgovorne osobe.
IX. ROK MIROVANJA I IZVRŠNOST ODLUKE

Članak 15.


U postupcima jednostavne nabave procijenjene vrijednosti veće od 15.000,00 EUR, nakon dostave odluke o odabiru ponuditeljima, naručitelj ne smije sklopiti ugovor o nabavi odnosno izdati narudžbenicu prije isteka rokova za podnošenje prigovora propisanih odredbom članka 16. stavak 2. ovog Pravilnika.


Rok iz stavka 1. ovog članka predstavlja rok mirovanja.


Ako u roku mirovanja nije podnesen prigovor, odluka o odabiru postaje izvršna istekom roka za podnošenje prigovora.


Ako je prigovor podnesen u roku, odluka o odabiru ne može se izvršiti do donošenja odluke o prigovoru.


Rok mirovanja ne primjenjuje se ako je u postupku jednostavne nabave zaprimljena samo jedna ponuda, tada se odluka o odabiru može izvršiti odmah nakon njezina donošenja.

X. PRAVNA ZAŠTITA

Članak 16.


Gospodarski subjekt koji ima ili je imao interes za dobivanje ugovora u jednostavnoj nabavi čija je procijenjena vrijednost veća od 15.000,00 EUR, može podnijeti prigovor.


Prigovor iz stavka 1. ovoga članka podnosi se čelniku Naručitelja:

a) u roku od 3 dana od dana dostave odluke o odabiru ili odluke o poništenju postupka, kada se prigovor odnosi na te odluke odnosno postupak preglede i ocjene ponuda 

b) najkasnije do drugog dana prije roka za dostavu ponuda, kada se prigovor odnosi na sadržaj poziva odnosno dokumentacije o nabavi, osim ako drugačije nije propisano pozivom na dostavu ponuda odnosno u dokumentaciji o nabavi.

Članak 17.

Povodom prigovora se može odlučiti sljedeće:

a) odbaciti prigovor ako nije pravodoban ili nije dopušten,

b) odbiti prigovor kao neosnovan,

c) prihvatiti prigovor i naložiti otklanjanje utvrđenih nepravilnosti,

d) poništiti postupak jednostavne nabave ili njegov dio.

Članak 18.


O prigovoru odlučuje Direktor Agencije za održivi razvoj Općine Antunovac – RODA d.o.o..


Postupak odlučivanja o prigovoru nije upravni postupak, a odluka Naručitelja nema svojstvo upravnog akta.

Članak 19.


U postupcima jednostavne nabave čija je procijenjena vrijednost manja ili jednaka 15.000,00 EUR, prigovor nije dopušten.

XI. SKLAPANJE UGOVORA I MOGUĆNOST IZMJENE UGOVORA

Članak 20.


Po izvršnosti Odluke o odabiru, Naručitelj i odabrani ponuditelj sklapaju ugovor o jednostavnoj nabavi u pisanom obliku, odnosno Naručitelj izdaje narudžbenicu odabranom ponuditelju.

Članak 21.

Ugovor o nabavi sklopljen u postupku jednostavne nabave može se izmijeniti tijekom njegova trajanja primjenjujući odgovarajuće odredbe članaka 315. do 321. ZJN, a osobito pazeći pri tom da se time ne mijenja bitno predmet ugovora niti narušavaju načela javne nabave.

Članak 22.


Izmjene ugovora ne smiju imati za posljedicu:

· promjenu predmeta nabave,

· promjenu kriterija na temelju kojih je ponuda odabrana,

· značajno povećanje vrijednosti ugovora koje bi utjecalo na izbor postupka nabave.

XII. IZVRŠENJE UGOVORA

Članak 23.


Izvršenje jednostavne nabave mora biti u skladu s uvjetima određenim u pozivu za dostavu ponuda, dokumentacijom o nabavi, odabranom ponudom, izdanom narudžbenicom i sklopljenim ugovorom.

XIII. PRIJELAZNE I ZAVRŠNE ODREDBE
Članak 24.
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave roba, radova i usluga (KLASA: 01/23-02, URBROJ: 23-5) od 23. lipnja 2023. godine
Članak 25.

Ovaj Pravilnik objavljuje se na mrežnoj stranici Naručitelja www.roda-antunovac.hr te u EOJN RH, a stupa na snagu 1. rujna 2026. godine.
KLASA: 01/26-02

URBROJ: 26-7

Antunovac, 28. kolovoza 2026. godine            

                       Direktorica:

                 __________________________

                  Doris Pavlović Užar, mag. cult.

